  Майя Бывальцева Сьӧлта черкогуртын покчиёзо школаез пуктыны коньдон Удмуртия федерациысь басьтыны тыршоз. Сыӵе пумкылъянэз шараязы 20-тӥ пӧсьтолэзе элькун тӧролэсь ужзэ огдырлы быдэсъясь Александр Бречалов Сьӧлта ёросэ вуылыку. 25 ар талэсь азьло покчиёзо школа мукет ужпумъёслы пуктэмын вал. Али шоръёзо классын дышетскисьёслэн юртазы интыос уг тырмо, соин ик выль интыосты покчиёзо школаын радъязы. Соин сэрен 2017-тӥ арын куарусёнысен нырысетӥ классэ ветлӥсьёсты кык сменаен дышетсконэ выжтозы. Со сяна, Роспотребнадзор но Госпожнадзор тырмымтэос сярысь трос алонъёс гожтӥзы: классъёс эсэплыкъёслы уг тупало, асьсэлэн сиськоннизы ӧвӧл, соин ик пиналъёс нуназеяны 800 метр кеме ветлоно луо. Озьы ик дышетскисьёслэн анай-атайёссылэсь трос ӝожтӥськонъёс вуо. «Сьӧлта понна валтӥсез, дыр, — покчиёзо школа. Ӵектосэ пыртӥмы, оскиськомы федерациысь коньдон басьтыны», — пусйиз улосвыл кивалтӥсь. Юртлэн ӵектосэз али дась, экспертизаез со ортчиз. Выль школаосты пуктонъя лыдметэ пыриз ке, лэсьтӥськонэз 2018-тӥ арын кутскыны тыршозы. Тегъёс: Дышетон Удмуртия пиналъёс школаос Сьӧлта АлександрБречалов  